text: Drenge dropper rangliste med piger
  13 januar 2016 kl. 07.23
  Hjemmesiden rateandchill.com lukker nu ned efter at være blevet meldt til Datatilsynet. 
  Drengene der står bag rateandchill.com lukker nu hjemmesiden ned efter, at Forbrugerrådet har meldt dem til Datatilsynet. Hjemmesiden, der siden slutningen af december har ranglistet lokale Vejle-piger efter udseende, har de seneste døgn fået stor kritik om omtale i regionale og landsdækkende medier.
  - Vi mener, at vores sociale eksperiment er fuldført, skriver bagmændene på deres Facebookside.
  De seneste dage har flere piger kontaktet politiet efter at have følt sig krænket - og en enkelt har anmeldt hjemmesiden. Rateandchill.com er også blevet meldt til Datatilsynet efter, at Forbrugerrådet er gået ind i sagen. 
  Det har fået drengene bag hjemmesiden til at meddele, at de har tænkt sig at lukke den ned i det kommende døgn.
  - Vi kan se på Facebook, at en masse uskyldige personer er blevet hængt ud for at lave rateandchill.com, så jeg tror, vi stopper legen her, skriver bagmændene på deres side.
  
  